Starfshópur sem umhverfis - og auðlindaráðherra skipaði hefur skilað skýrslu sinni um Friðland að Fjallabaki . Í skýrslunni eru ýmsar tillögur um hvernig megi styrkja innviði friðlandsins , efla stjórnun og starfsemi auk þess sem hópurinn telur áhugavert og unnt að skapa skilyrði til stækkunar svæðisins . Friðland að Fjallabaki , sem friðlýst var árið 1979 og í raun Suðurhálendið allt , er einstakt svæði og hefur hátt verndargildi á heimsvísu . Innan Friðlandsins eru Landmannalaugar , eitt af mest sóttu ferðamanna og útivistarsvæðum á hálendi Íslands og þaðan liggur ein vinsælasta gönguleið landsins , Laugavegurinn , sem er gönguleið milli Landmannalaugar og Þórsmerkur . Á þessu svæði eru því bæði merk og viðkvæm náttúruverðmæti , en jafnframt mikið og ört vaxandi álag vegna ferðaþjónustunnar . Ráðherra skipaði starfshópinn í lok júlí 2015 og fól honum með því að leita leiða til að styrkja stöðu svæðis , efla rekstur þess og kanna hvort tækifæri væru til að stækka svæðið . Í starfshópnum sátu fulltrúar umhverfis - og auðlindaráðuneytisins , forsætisráðuneytisins , Umhverfisstofnunar og Náttúrufræðistofnunar auk þeirra sveitarfélaga sem friðlandið nær til . Í niðurstöðum starfshópsins er bent á fjölmörg umbótaverkefni sem nýtast ráðuneytinu og Umhverfisstofnun við forgangsröðun verkefna og að leita leiða til að efla starfssemi og stjórnun á svæðinu . Í sumar hefur verið aukið við landvörslu á svæðinu og eins er unnið að ýmsum verkefnum á svæðinu sem falla vel að tillögum skýrslunnar . Umhverfisstofnun vinnur nú jafnframt að gerð verndaráætlunar fyrir svæðið og munu niðurstöður skýrslunnar nýtast við þá vinnu . Þá mun skýrsla starfshópsins með hugmyndum um stækkun friðlandsins gagnast við vinnu nefndar sem kanna á forsendur fyrir stofnun þjóðgarðs innan svokallaðrar miðhálendislínu , en þar er ætlað að draga saman helstu sjónarmið og fyrirliggjandi þekkingu er varðar nýtingu og vernd miðhálendisins .